Imtella' Mejju 27, 2021 - Aġġornata 27 Ta' Mejju, 2021 10:26am Investigazzjoni li għamlet il-BBC sabet li s-sit OnlyFans falla milli jipproteġi lit-tfal milli jużaw is-sit. Il-ġurnal qal li diversi żgħażagħ taħt it-18-il sena użaw dokumenti foloz biex joħolqu l-profili. Fosthom kien hemm tifla ta' 14-il sena li użat il-passaport ta' nannitha. Il-Pulizija qed tisħaq li t-tfal qed jiġu sfruttati fuq din il-pjattaforma. Min-naħa tagħha, OnlyFans saħqet li s-sistema ta' verifika tal-età hija b'saħħitha u tmur lil hinn mir-rekwiżiti regolatorji. Fuq din il-pjattaforma hemm aktar minn miljun profil li fihom jinxterdu filmati u ritratti. Min-naħa tagħha, il-kumpanija tieħu mal-20% tal-ħlassijiet mill-abbonamenti. F'OnlyFans wieħed isib materjal differenti madankollu s-sit huwa magħruf għall-pornografija u biex wieħed jagħmel użu mis-sit irid ikollu aktar minn 18-il sena. Mill-investigazzjoni tal-BBC ħareġ li diversi żgħażagħ taħt it-18-il sena xerrdu filmati esplitiċi fuq is-sit. Fost dawn kien hemm adolexxenta ta' 13-il sena li aċċessat is-sit. Mill-investigazzjoni ħareġ ukoll li saħansitra kien hemm tfal li huma rrapportati nieqsa li dheru f'filmati tal-OnlyFans. Tfal oħra rrapportaw li ritratti tagħhom ittellgħu fis-sit mingħajr permess tagħhom. Kollox beda b'ritratti ta' saqajha Leah ta' 17-il sena ħolqot profil fuq OnlyFans billi użat liċenzja tas-sewqan falza. Minn hemm hija bdiet ixxerred filmati esplitiċi. Hija kellha l-kont bankarju tagħha ffriżat wara li rċeviet ħlas ta' aktar minn £5,000 li ġew minn tixrid ta' filmati esplitiċi. Maħsuda meta saret taf ommha qalet li ma tistax tifhem kif hawn diversi nies li lesti jonfqu flushom f'dawn l-affarijiet. Hija qalet lil ommha li kien beħsiebha ttella' ritratti ta' saqajha biss. Madankollu, meta bdiet taqla' l-flus bdiet ittella' filmati aktar esplitiċi. Il-passaport tan-nanna Tifla ta' 14-il sena ħolqot profil fuq dan is-sit billi użat il-passaport ta' nannitha. Hija użat ukoll id-dettalji tal-bank ta' nannitha. B'hekk il-flus li kienet qed iddaħħal bdew jidħlu fil-kont ta' nannitha u minn hemm titfagħhom fuq il-kont tagħha. Min-naħa tagħha, il-kumpanija saħqet li s-sistema ta' verifika tal-età hija b'saħħitha. Madankollu, waqt li ID falza vera ma taħdimx, il-BBC irnexxielu joħloq profil għal żagħżugħa ta' 17-il sena bil-passaport t'oħtha li għandha 26 sena. Tfal irrapportati nieqsa Il-Pulizija qalet ma' BBC li l-kumpanija mhux tagħmel biżżejjed biex tissalvagwardja lit-tfal. Qalet li tinsab inkwetata fuq ir-riskji li t-tfal qed jesponu ruħhom għalihom billi jidhru fuq dan is-sit. Qalet li t-tfal qed jiġu sfruttati minn dan is-sit. Tfajla ta' 17-il sena f'Wales irrapportat lill-Pulizija li ġiet rikattata biex tkompli tpoġġi ritratti għarwiena fuq is-sit. Oħrajn ilmentaw mal-Pulizija li qed jittellgħu ritratti tagħhom mingħajr kunsens. Tfajla ta' 17-il sena rrapportat li wiċċha ġie editjat fuq ritratt ta' persuna għarwiena. Tfal irrapportati nieqsa qed jidhru f'materjal imtella' fuq is-sit. Dan qed iwassal biex it-tfal jiġu sfruttati u traffikati. F'Jannar li għadda, koppja fi Florida kienu akkużati bi traffikar uman wara li allegatament biegħu ritratt ta' tifla ta' 16-il sena għarwiena fuq OnlyFans.